Document ID: 32014D0501

KOMISIJAS ĪSTENOŠANAS LĒMUMS
(2014. gada 24. jūlijs),
ar kuru groza Lēmuma 92/260/EEK pielikumus attiecībā uz reģistrētu zirgu pagaidu ievešanu no Kostarikas un Lēmuma 2004/211/EK pielikumu attiecībā uz ierakstiem par Brazīliju un Kostariku to trešo valstu un ar tām saistīto teritoriju daļu sarakstā, no kurām atļauts Savienībā ievest dzīvus zirgu dzimtas dzīvniekus un to spermu, olšūnas un embrijus
(izziņots ar dokumenta numuru C(2014) 5166)
(Dokuments attiecas uz EEZ)
(2014/501/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā (1), un jo īpaši tās 17. panta 3. punkta a) apakšpunktu,
ņemot vērā Padomes 2009. gada 30. novembra Direktīvu 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (2) un jo īpaši tās 12. panta 1. un 4. punktu, 15. panta a) punktu, 16. panta 2. punktu, 19. panta ievadteikumu un 19. panta a) un b) apakšpunktu,
tā kā:
(1)
Direktīvā 2009/156/EK noteikti dzīvnieku veselības nosacījumi dzīvu zirgu dzimtas dzīvnieku importam Savienībā. Tajā cita starpā paredzēts, ka zirgu dzimtas dzīvnieku imports Savienībā atļauts tikai no tām trešām valstīm, kuras pēdējos divus gadus ir bijušas brīvas no Venecuēlas zirgu encefalomielīta un pēdējos sešus mēnešus no zirgu ļaunajiem ienāšiem.
(2)
Komisijas Lēmumā 92/260/EEK (3) noteikti dzīvnieku veselības nosacījumi un veterinārās sertifikācijas prasības reģistrētu zirgu pagaidu ievešanai Savienībā uz laikposmu līdz 90 dienām no trešām valstīm, kuras iekļautas īpašās sanitārajās grupās, kā izklāstīts I pielikumā.
(3)
Ar Komisijas Lēmumu 2004/211/EK (4) ir izveidots to trešo valstu un ar tām saistīto teritoriju daļu saraksts, no kurām dalībvalstis atļauj reģistrētu zirgu pagaidu ievešanu, reģistrētu zirgu atkārtotu ievešanu pēc to īslaicīgas izvešanas un reģistrētu zirgu dzimtas dzīvnieku un vaislai un audzēšanai paredzētu zirgu dzimtas dzīvnieku ievešanu, un noteikti nosacījumi zirgu dzimtas dzīvnieku ievešanai no trešām valstīm.
(4)
Sanhosē aglomerācija Kostarikā ir iekļauta Lēmuma 2004/211/EK I pielikumā par reģistrētu zirgu atkārtotu ievešanu līdzdalībai skriešanās sacensībās, sacensībās un kultūras pasākumos pēc to īslaicīgas izvešanas uz laiku līdz 30 dienām saskaņā ar Komisijas Lēmumu 93/195/EEK (5).
(5)
Pēdējais Venecuēlas zirgu encefalomielīta gadījums Kostarikā tika reģistrēts 2012. gada augustā Alahvelā (Alajuela), aptuveni 20 km attālumā no Sanhosē, un 2012. gada novembrīGvanakastē (Guanacaste), kas atrodas valsts ziemeļrietumu daļā, aptuveni 200 km attālumā no Sanhosē. Abi uzliesmojuma gadījumi tika kontrolēti, izmantojot vakcināciju. Saskaņā ar oficiāliem paziņojumiem šie uzliesmojumi nav skāruši Sanhosē aglomerāciju. Tādēļ uz ierobežotu laika periodu ir iespējams atļaut to reģistrēto zirgu pagaidu ievešanu no šīs Kostarikas teritorijas daļas, kuri ir kvalificēti Pasaules jāšanas spēlēm Francijā. Tomēr, tā kā šie zirgi izturības nolūkos tiek trenēti ārpus telpām, ir lietderīgi pārliecināties, ka šie vakcinētie zirgi nav inficēti, veicot papildu testēšanu Venecuēlas zirgu encefalomielīta noteikšanai, un tos aizsargāt pret slimību pārnēsātājiem kukaiņiem no brīža, kad paņemti paraugi nepieciešamajiem testiem, līdz to iekraušanai.
(6)
Kostarikā pēdējos sešos mēnešos ir bijuši vezikulārā stomatīta gadījumi. Tādēļ ir lietderīgi pārliecināties, ka šie zirgi nav inficēti, veicot obligātu testēšanu vezikulārā stomatīta noteikšanai.
(7)
Tādēļ nepieciešams pielāgot Lēmuma 92/260/EEK I pielikuma trešo valstu sarakstu, lai II pielikuma D daļā būtu ietverta prasība par testēšanu Venecuēlas zirgu encefalomielīta noteikšanai, un grozīt Lēmuma 2004/211/EK I pielikuma ierakstu par Kostariku.
(8)
Brazīlija 2014. gada 4. jūlija vēstulē informēja Komisiju, ka Riugrandi du Sulas, Santakatarinas, Matugrosu du Sulas, Gojasas, Federālā distrikta un Riodežaneiro štati pēdējos sešus mēnešus ir brīvi no zirgu ļaunajiem ienāšiem.
(9)
Attiecīgi būtu jāgroza ieraksts par šo Brazīlijas reģionu Lēmuma 2004/211/EK I pielikumā.
(10)
Tādēļ būtu attiecīgi jāgroza Lēmuma 92/260/EEK I pielikums un II pielikuma D daļa un Lēmuma 2004/211/EK I pielikums.
(11)
Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 92/260/EEK I pielikumu un II pielikuma D daļu groza saskaņā ar šā lēmuma I pielikumu.
2. pants
Lēmuma 2004/211/EK I pielikumu groza saskaņā ar šā lēmuma II pielikumu.
3. pants
Šis lēmums ir adresēts dalībvalstīm.
Briselē, 2014. gada 24. jūlijā

Labels: 3
0
18
6